[{"text_idx": "#000000", "text": "BET-52: Pli ol tricent verdstelanoj en la verda urbo"}, {"text_idx": "#000002", "text": "C\u0302i tiu negranda urbo estis invadita de pli ol tricent verdlingvanoj, venintaj el trideko da landoj; kien ajn oni iris, c\u0302ie eblis renkonti esperantistojn \u2013 c\u0302e la longa kajo de Nemano au\u0306 sur la monteto apud g\u0302i, en kafejo, bierejo au\u0306 vendejo, c\u0302e minaralakva trinkejo kaj en la parko \u2013 dum deko da tagoj Esperanto sonis c\u0302ie en la urbo. Tamen esperantistoj ne estis la sola internacia grupo \u2013 samtempe en Birs\u030ctonas okazis internacia balonkonkurso, kaj oni g\u0302ue spektis aernavigadon de buntaj balonoj kaj kelkaj kurag\u0302uloj eluzis la eblecon levig\u0302i al la c\u0302ielo kaj ricevi diplomon."}, {"text_idx": "#000003", "text": "Antau\u0306 dek du jaroj c\u0302i tie jam okazis BET-40. Estis interese pasi tra urbaj stratoj kaj trovi konatajn lokojn. Jen la eksa episkopa domo, kie estas organizita gastejo. Jen la placo, c\u0302e kiu estis populara bierejo \u2013 ha, la bierejo ne plu ekzistas. Agrable surprizis nove faritaj vojoj kaj trotuaroj. Plimultig\u0302is floroj kaj skulptaj\u0302oj. En la parko multas sportaj placetoj. Jen bela banurbo destinita por g\u0302ui la vivon, resanig\u0302i kaj refortig\u0302i."}, {"text_idx": "#000004", "text": "La Tagoj estas nomataj Baltiaj pro la lau\u0306vica okazigo en Estonio, Latvio kaj Litovio. Programe la 52a BET estis tute internacia, kun forta domino de la kontribuoj el Litovio, Ruslando kaj Pollando. Vers\u0302ajne esperantistoj el Latvio kaj Estonio s\u0302paris siajn fortojn por siaj propraj BEToj en 2017 kaj 2018."}, {"text_idx": "#000007", "text": "Per la prelegaro de profesoro Aloyzas Gudavic\u030cius sciemuloj konatig\u0302is kun la litovaj lingvo, kulturo kaj historio. Sian kurson \u201cEsperanto en interkultura komunikado\u201d prezentis profesorino Ilona Koutny el la Poznana Universitato Adam Mickiewicz (Pollando). Profesoro Walter Z\u0307elazny el la Bjalistoka Universitato faris ciklon pri bazaj elementoj de judaismo, kiu estas grava por kompreni la iniciatoron de Esperanto."}, {"text_idx": "#000008", "text": "La klerigan programon kompletigis pluraj apartaj prelegoj pri variaj temoj, iuj rilatis al la fenomeno Esperanto, aliaj al g\u0302eneralaj temoj, kiel kosmo kaj astronomio, kulturo de Pakistano kaj Nepalo, rilatoj inter homo kaj besto, defendaj konstruaj\u0302oj de la 19a jarcento, fabeloj kaj historiaj eventoj ktp. Oni ne nur multe instruis, sed ankau\u0306 raportis pri modernaj eblecoj lerni c\u0302e Duolingo, distancaj kaj retaj kursoj, pri loko de Esperanto en socireta epoko. Sed Esperanto utilas ne nur al esperantistoj. Tion trafe pruvis Maria Pokrzywnicka konigante sperton de la Etnografia muzeo en Torun\u0301 (Pollando)."}, {"text_idx": "#000009", "text": "Giorgio Silfer prelegas (Foto: Graz\u030cvydas Jurgelevic\u030cius)"}, {"text_idx": "#000011", "text": "Preskau\u0306 c\u0302iu esperantista renkontig\u0302o povas envii la ric\u0302econ de la realigita kultura programo. Jerzy Dobrzyn\u0301ski, profesoro de la Varsovia Muzika Universitato, multe aplau\u0306data de danka publiko, pianludis verkojn de Fryderyk Chopin. Bone kongruis al la humoro ankau\u0306 la famega polonezo Adiau\u0306o al patrujo de Ogin\u0301ski, ege s\u0302atata en Ruslando, virtuoze plenumita de la majstro."}, {"text_idx": "#000012", "text": "Pliparto de la arta programo okazis en la malnova distrejo Kurhaus, tipa por kuracurboj, kie same bone eblas okazigi koncerton au\u0306 balon. En la urba kulturcentro koncertis por la BETanoj lokaj folkloraj ensembloj Lendru\u0304nas kaj Raskila. La altnivela plenumo de kantoj, muziko kaj dancoj, interesaj instrumentoj kaj belaj naciaj kostumoj ravis la internacian publikon."}, {"text_idx": "#000014", "text": "Same kiel en UK, ankau\u0306 en BET estas ekskursa tago, kiam neniu alia programero okazas. La tuttaga ekskurso ebligis ekkoni la plej belajn bienpalacojn de la etnografia regiono Su\u0304duva. Krome duontaga ekskurso s\u0302ipe veturigis la partoprenantojn al Kau\u0306no, kaj pieda ekskurso konigis interesaj\u0302ojn de Birs\u030ctonas. Grupo da frandemuloj vizitis produktejon de medo \u201cLietuvis\u030ckas Midus\u201d en Staklis\u030cke\u0307s kaj gustumis c\u0302i tiun tradician litovan drinkaj\u0302on. La modela organizado de Antanas Visockas havis unusolan mankon \u2013 li ne sukcesis antau\u0306mendi pli trafan veteron. Post la unuaj (tro)varmegaj tagoj venis pluveta kaj malvarmeta vetero, eble tipa por loko, kiun c\u0302irkau\u0306iras granda rivero kaj arbaroj vastig\u0302antaj c\u0302iudirekten."}, {"text_idx": "#000015", "text": "Ne c\u0302iu UK havas tiom altan \u201cAltan Protektanton\u201d kiel la 52a BET \u2013 c\u0302efministro de Litovia Respubliko Algirdas Butkevic\u030cis en sia salutmesag\u0302o akcentis i. a. ke la ideo de Zamenhof \u201crestas aktuala ankau\u0306 en la nuntempa vivo\u201d. Ankau\u0306 atento de oficialuloj de la urbo estas grava atesto pri serioza rialto al niaj lingvo kaj komunumo. En la solena malfermo parolis la urbestrino Nijole\u0307 Dirginc\u030ciene\u0307, kiu bondeziris, ke oni \u201cenhavoric\u0302e pasigu la tempon, uzu sanigajn servojn kaj distraj\u0302ojn da aktiva ripozo\u201d. En la urbestra akcepto la rolon de mastro plenumis la vicurbestro."}, {"text_idx": "#000016", "text": "C\u0302iutaga plenkolora gazeto Balenido redaktata de Stano Marc\u030cek (entute aperis ok kajeroj kvarpag\u0302aj) informis pri la taga programo, donis detalajn informojn pri personoj kaj arang\u0302oj, aperigis fotojn kaj raport(et)ojn. La partoprenantoj lau\u0306dis senprecedencan informan agadon por BET en la novaj\u0302retejo La Balta Ondo, kie regule aperis abunda materialo."}, {"text_idx": "#000018", "text": "Ekster la oficiala programo okazis celebrado de la 25-jarig\u0302o de La Ondo de Esperanto. En hejmeca etoso de la kafejo Banginuko vais\u030ce\u0307s la eldonanto, redaktoro, perantoj kaj redakcianoj rememoris la kvaronjarcentan vojon de c\u0302i tiu internacia magazino. Estis farita grava anonco \u2013 La Ondo ekde 2017 aperos nur elektronike."}, {"text_idx": "#000019", "text": "Esperantistoj partoprenis en la litova s\u0302tata festo \u2013 Tago de la s\u0302tato, de kelkaj jaroj festata la 6an de julio je la 21a horo samtempe en diversaj lokoj de la mondo, kie litovoj log\u0302as. En la parko de Vytautas kolektig\u0302is urbanoj kaj gastoj de Birs\u030ctonas por kune kanti la litovan himnon. Estis arang\u0302ita partopreno de esperantistoj kaj internacia grupo kantis la Nacian Glorkanton en Esperanto."}, {"text_idx": "#000020", "text": "C\u0302u c\u0302io estis tiom perfekta, kiom mi priskribas? Vere, la organiza teamo laboris modele kaj faris sian plejeblon, ke la partoprenantoj g\u0302uu la arang\u0302on \u2013 interesa programo por c\u0302iuj gustoj estis garantiita. La sola problemo estis tio, ke la kunvenejoj kaj tranoktejoj situis en kelkaj disaj konstruaj\u0302oj. Esperanto-kursoj funkciis en la urba gimnazio, kiu, cetere, ebligis senpagan uzadon de sia komputila klaso kun reto. Prelegoj okazis en diversaj konstruaj\u0302oj, bons\u0302ance la programo antau\u0306vidis 15-minutajn pau\u0306zojn, dum kiuj eblis iri de unu loko al la alia. Parto da BET-anoj log\u0302is sur la transa bordo de Nemano kaj devis uzi pramon, kiun luis kaj pagis la organizantoj."}, {"text_idx": "#000025", "text": "4 Responses to BET-52: Pli ol tricent verdstelanoj en la verda urbo"}, {"text_idx": "#000027", "text": "Kelkaj pliaj demandoj \u2013 chu la loka publiko la kursojn de tia apostola teamo, chu tiu tuta programo estis nur por perfektigi lingvoscion de la kongresanoj mem? Chu almenau la birs\u0302tonaj lernejanoj havas ian memoron pri la vizito de la plej-facil-lingvanoj. Chu ankau\u0306 nun neniu semo restis, samkiel post la iama birs\u0302tona BETo? Kien do gvidas, kie pasas tiu klara kaj rekta kaj tre difinita la vojo al la bela song\u0302o de l\u2019homaro?"}, {"text_idx": "#000028", "text": "Vers\u0302ajne esperantistoj el Latvio kaj Estonio s\u0302paris siajn fortojn por siaj propraj BEToj en 2017 kaj 2018.\nTiu c\u0302i frazo supektigas pri malapero de kunlaborado inter la eksaj tri frataj baltiaj respublikoj..."}, {"text_idx": "#000033", "text": "Demonstraj versioj de \u201cLa Ondo\u201d"}]